***A loucura do escándalo.* Manuel Torres.**

No 1887 Elizabeth Jane Cochrane, co pseudónimo Nellie Bly, publicou no *New York World* a súa experiencia facéndose pasar por tola no Asilo de alienados na illa *Blackwell* do Estado de Nova York. No seu libro *Mad-House* describe a institución: unha "trampa humana", na que mesmo unha persoa saudable se volvería tola. Debido, en parte, ao escándalo provocado, o Estado de Nova York aumentou o orzamento mellorando as condicións e o coidado de "indesexables", coincidindo coa construción de psiquiátricos para insáns nas grandes cidades americanas.

Entre 1942 e 1947 preto de 3000 obxectores de consciencia estadounidenses traballaron como asistentes en 56 hospitais estatais en 22 estados. Frank L. Wright no seu libro *Out of Sight, Out of Mind* (*Fóra da vista, lonxe do corazón*), patrocinado por unha apesadumbrada Eleanor Roosevelt, recolle horrorizado as imaxes e descricións destes obxectores. Algúns anos máis tarde, en 1951, un xornalista publica en *Time* un artigo describindo o conquerido coa divulgación do escándalo dos obxectores de conciencia: o gobernador de Minnesota queima camisas de forza e decreta a mellora das instalacións para enfermos mentais. Coincide co inicio da utilización de drogas psicotrópicas e produción de medicamentos en masa: as camisas de forza químicas.

Nos anos 50, *Réalités,* en Francia, publicou un artigo con abundante material gráfico. O título fala por si só: “A Doenza mental: a vergoña nacional número un”. Os artigos ían acompañados con imaxes das pésimas condicións nas que viven os insáns. O escándalo prologou a instauración da psiquiatría de sector e da antipsiquiatría.

Xa en España o reporteiro A.M. Lera recolle os seus artigos nunha revista médica durante os anos sesenta, nun libro: *A miña viaxe arredor da tolemia*. Esta situación é desoladora: lixo, pobreza, superpoboación sumada á demencia. Lera conclúe denunciando escandalizado: "O tolo non existe. Ninguén o menciona e calquera indiscreción é contestada con un xesto de resignación silenciosa, coma se o nomeamento do criminal ou a prostituta da familia".

En 1971 a revista *Triunfo*, durante a chamada reforma psiquiátrica, retrata a situación escandalosa dos hospitais psiquiátricos que comezaran a transición cara a chamada psiquiatría moderna. G. L. Díaz Plaja describe as dificultades da vida en institucións para alienados: "O enfermo mental é un ser sen tempo ou espazo". Na mesma liña, *Interviú* en 2004 publica un informe das prisións psiquiátricas sobrepobradas en España. Os senadores italianos denunciaron, neste 2012, unha situación similar nas súas cárceres psiquiátricas do seu país. O extinto *Xornal* en 2010 publicou un artigo longo sobre Conxo. Neste caso, o escandaloso estado da institución situase no pasado, pero ofertarnos unha imaxe benevolente do enfermo mental: un dos titulares reza "Espírito Santo temos un, Xesús Cristos, varios".

O esquema é sempre o mesmo: unha situación escandalosa, unha vergoña nacional coa que encher un titular. Non sería xa hora de abandonar o escándalo como xénero xornalístico precursor das reformas limpadoras de conciencias e coidar xa dos nosos?